Covid-19: Jy kan steeds bloed skenk tydens die inperking - Corona Krisissentrum
Tuis / COVID-19 / Covid-19: Jy kan steeds bloed skenk tydens die inperking
Covid-19: Jy kan steeds bloed skenk tydens die inperking
Die staat van nasionale inperking het nie net 'n negatiewe invloed op die ekonomie en plaaslike sakeondernemings nie, maar ook op die Suid-Afrikaanse Nasionale Bloeddiens (SANBD) se voorraad.
Teen Woensdagoggend (1 April 2020) was die hoeveelheid bloed wat die SANBD in voorraad het, slegs genoeg vir die volgende 3,9 dae en daar was ook net genoeg bloedplaatjies vir 0,3 dae – nie eers genoeg vir 'n volle dag nie.
Die SANBD doen 'n beroep op Suid-Afrikaners om soos gewoonlik steeds bloed en plaatjies te kom skenk en het Suid-Afrikaners ook ingelig dat al die takke van die SANBD tydens die nasionale inperking oop is.
Volgens 'n plasing op die SANBD se webblad is hulle bekommerd oor die voorraad wat hulle tans het en die diens noem dat hy tydens die pandemie steeds staatmaak op die publiek se hulp om lewens te red.
Die SANBD skryf die rede vir die afname toe aan die nasionale inperking en omdat minder mense uit hul huise gaan uit vrees vir besmetting met die koronavirus. Die toename in die getal mense wat positief getoets word, sal moontlik daartoe lei dat daar minder gesonde mense is wat kan skenk, terwyl die inperking mense se beweging gaan beperk en gaan verhoed dat mense by 'n tak van die bloeddiens kan uitkom.
Volgens 'n woordvoerder van die SANBD het skenkings sedert 15 Maart nadat pres. Ramaphosa 'n ramptoestand in die land verklaar het, met 32% gedaal en meer as 800 klinieke wat normaalweg by winkelsentrums, kantore, musiekfeeste ensovoorts bedryf was, het weggeval wat tot 'n verlies van bykans 20 000 eenhede gelei het.
Die bloedbank sê ook dat dit belangrik is om te onthou dat die koronavirus volgens wetenskaplikes nie deur bloed oorgedra kan word nie.
Alle voorsorgmaatreëls geld te alle tye by alle SANBD-takke. Personeel dra maskers en handskoene en jou gesondheid is steeds net so belangrik vir die personeel as voorheen.
Hoe moet ek maak om tydens die inperking te kan bloed skenk?
Bel jou naaste SANBD-tak en maak 'n afspraak. Indien jy nie seker is watter tak die naaste aan jou is nie, besoek gerus die volgende skakel: sanbs.org.za of skakel 0800 199 031
Die tak sal 'n SMS aan jou stuur met 'n datum, tyd en plek waar jy kan gaan bloed skenk.
Indien jy deur die polisie of 'n verkeersbeampte afgetrek word, sal die SMS as bewys dien van waarheen jy op pad is.
Indien jy 'n mobiele tak gewaar op die perseel waar jy jou noodsaaklike items aankoop, mag jy ook daar gaan skenk.
Die SANBD sal enige pasiënt wegwys wat enige griepsimptome toon en pasiënte word gevra om 'n vorm in te vul met vrae oor hul reisgeskiedenis.